b'\n_START_ARTICLE_\nMatko Laginja\n_START_SECTION_\n\xc5\xbdivotopis\n_START_PARAGRAPH_\nDoktorirao je pravo u Grazu. U mladosti prihva\xc4\x87a politi\xc4\x8dki program Ante Star\xc4\x8devi\xc4\x87a te s Vjekoslavom Spin\xc4\x8di\xc4\x87em i Matkom Mandi\xc4\x87em osniva u Istri Stranku prava te unosi izrazitije oblike hrvatske nacionalne ideje i o\xc5\xa1triji nastup prema talijanskom nacionalizmu u politi\xc4\x8dkom \xc5\xbeivotu Istre. "Otac Istre" tri se desetlje\xc4\x87a bori za njezin preporod, \xc5\xa1to nastavlja i u Zagrebu, osobito kao hrvatski ban. Od 1900. do 1915. bio je odvjetnik u Puli, a od 1915. u Zagrebu. Jedan je od vo\xc4\x91a hrvatskog narodnog pokreta u Istri i \xc4\x8dlan Istarskog pokrajinskog sabora od 1883. do 1914. godine. Djeluje u upravi "Dru\xc5\xbebe sv. \xc4\x86irila i Metoda za Istru", udruge koja je osiguravala osnivanje i financiranje hrvatskih \xc5\xa1kola u vrijeme kada su njihovo djelovanje opstruirale lokalne civilne vlasti pod kontrolom Talijana. Jedno vrijeme bio je i poslanik u Carevinskom vije\xc4\x87u u Be\xc4\x8du, zatim predsjednik Star\xc4\x8devi\xc4\x87eve stranke prava._NEWLINE_Organizirana na zadru\xc5\xbenim na\xc4\x8delima na temelju zakona iz 1884. godine. 1. listopada 1891. godine pokrenuo i vodio Istarsku posujilnicu, hrvatsku \xc5\xa1tedno-kreditnu ustanovu na osnovi zadrugarstva koja je pomagala pomagala seljacima do\xc4\x87i do povoljnijih kredita za otplatu dugova, te da bi do\xc5\xa1li do strojeva i drugih alata potrebnih za obradu zemlje i druge gospodarske djelatnosti._NEWLINE_1917. godine je bio pobornikom Svibanjske deklaracije kojom se je zahtijevalo ujedinjenje Hrvata, Slovenaca i Srba s podru\xc4\x8dja Austro-Ugarske. U to vrijeme je u Zagrebu se bavio rje\xc5\xa1avanjem problema istarskih emigranata. Za prevrata u jeseni 1918. (31. listopada). Narodno vije\xc4\x87e Dr\xc5\xbeave Slovenaca, Hrvata i Srba ga imenuje na mjesto povjerenika za Istru. Laginju nije pokolebao postupak Vlade Kraljevine SHS koja je pola godine poslije (10. travnja 1919.) ukinula to povjereni\xc5\xa1tvo, nego se i dalje bavio istarskim pitanjem. 1919. i 1920. godine je zajedno s trojicom predstavnika zastupao Istru u Privremenom narodnom predstavni\xc5\xa1tvu Kraljevine SHS. 1920. godine je sudjelovao kad se Kraljevina SHS razgrani\xc4\x8davala s Italijom. Kasnije je bio predsjedavao Savjetodavnim odborom za rje\xc5\xa1avanje rije\xc4\x8dkog pitanja koje je bilo pri beogradskoj vladi, no ondje nije imao nikakvi utjecaj. _NEWLINE_Od velja\xc4\x8de do prosinca 1920. Laginja je ban Hrvatske i Slavonije, bez ve\xc4\x87e stvarne vlasti. Kralj ga je otpustio 31. prosinca 1920. jer nije zabranio veliku skup\xc5\xa1tinu Stjepana Radi\xc4\x87a i HRSS-a. Izabran je u Ustavotvornu skup\xc5\xa1tinu, koju 1. lipnja 1921. napu\xc5\xa1ta s jo\xc5\xa1 desetoricom \xc4\x8dlanova uz protucentralisti\xc4\x8dku i federalisti\xc4\x8dku izjavu. Nakon toga povla\xc4\x8di se iz javnoga \xc5\xbeivota._NEWLINE_U njegovom je uredu kao vje\xc5\xbebenik jedno vrijeme radio poznati hrvatski domoljub dr Ivan Cukon._NEWLINE_Pisao je za tr\xc5\xa1\xc4\x87ansku Na\xc5\xa1u slogu i zadarsko Pravo.'